O‘zbekiston prezidenti Shavkat Mirziyoyevning taklifiga binoan Ozarboyjon prezidenti Ilhom Aliyev 21 iyun kuni davlat tashrifi bilan mamlakatga keldi. Foto: Prezident matbuot xizmati Prezident matbuot xizmati xabariga ko‘ra, Toshkent xalqaro aeroportida oliy martabali mehmonni O‘zbekiston bosh vaziri Abdulla Aripov va boshqa rasmiy shaxslar kutib oldi. Tashrif asosiy tadbirlari bugun bo‘lib o‘tadi. Oliy darajadagi muzokaralarda O‘zbekiston bilan Ozarboyjon o‘rtasidagi strategik sheriklik munosabatlarini yanada mustahkamlash va ko‘p qirrali hamkorlikni kengaytirish masalalari muhokama qilinadi. Qayd etilishicha, muzokaralar natijalari bo‘yicha sanoat, transport, qishloq xo‘jaligi, energetika, ilm-fan va innovatsiyalar, turizm va boshqa sohalarga doir ikki tomonlama hujjatlar imzolanishi ko‘zda tutilgan. Ertaga Xiva shahridagi tarixiy yodgorliklarni ziyorat qilish rejalashtirilgan, deyiladi rasmiy ma’lumotda.